**Številka: S-43/2012 JR**

**Maribor: 29.08.2012**

**V skladu z določbo 17. točke 2. odst. 330. in 311. člena Statuta Univerze v Mariboru (Ur. l. RS, št. 46/12 UPB10) ter 12. točko 4. odst. 2. člena Splošnega akta o sestavi, volitvah, oblikovanju in delovanju senatov članic Univerze v Mariboru izdaja dekan Medicinske fakultete UM naslednji**

**SKLEP**

**o razpisu nadomestnih volitev predstavnikov študentov**

**v Senat Medicinske fakultete Univerze v Mariboru**

**I.**

**(Pravna podlaga)**

Senat članice univerze je strokovni organ članice univerze, ki ga sestavljajo visokošolski učitelji in znanstveni delavci (1. odst. 311. člena Statuta UM).

V Senat članice se izvolijo tudi predstavniki študentov, ki morajo imeti status študenta, tako da ima Senat članice najmanj eno petino izvoljenih članov študentov (3. odstavek 311. člena Statuta Univerze v Mariboru).

Mandatna doba članov Senata članice iz vrst študentov traja eno leto (313. člen Statuta UM).

Novoizvoljenemu članu Senata Medicinske fakultete poteče mandatna doba z dnem, ko bi potekel mandat članu Senata Medicinske fakultete, namesto katerega je bil izvoljen.

**II.**

**(Volitve predstavnikov študentov v Senat Medicinske fakultete UM)**

Volitve predstavnika študentov v Senat članice so tajne. Volitve opravi Študentski svet Medicinske fakultete s tajnim glasovanjem izmed kandidatov, ki so prijavili svojo kandidaturo v predpisanem roku.

**III.**

**(Število predstavnikov študentov v Senat Medicinske fakultete UM)**

V Senatu Medicinske fakultete UM so 4 **člani iz vrst študentov.** Z razpisom nadomestnih volitev predstavnikov študentov v Senat Medicinske fakultete **se voli 1 nadomestni član**.

**IV.**

**(Kandidiranje za člane Senata Medicinske fakultete UM iz vrst študentov)**

Pravico kandidirati oz. biti voljen ima vsak študent s statusom študenta na Medicinski fakulteti UM.

**Kandidat vloži svojo kandidaturo na predpisanem obrazcu za kandidaturo, ki je priloga tega sklepa ter obvezno priloži original potrdila o vpisu**.

Kandidaturo je potrebno oddati **najkasneje do 06.09.2012 do 12.00 ure** v zaprti kuverti v tajništvo, naslovljeno na **Medicinsko fakulteto UM, Slomškov trg 15, 2000 Maribor** s pripisom: **»Kandidatura za nadomestnega člana SENATA MF iz vrst študentov – ne odpiraj!«.**

Kandidatura, ki ne bo dostavljena **do 06.09.2012 do 12.00 ure** v tajništvo Medicinske fakultete Univerze v Mariboru, bo zavržena kot prepozna.

Dekan Medicinske fakultete UM imenuje Komisijo za pregled kandidatur sestavljeno iz petih članov, od katerih mora biti en študent, lahko pa jih je več.

Študent, ki je vložil kandidaturo za nadomestnega člana Senata Medicinske fakultete UM, ne sme biti član Komisije za pregled kandidatur.

Komisija za pregled kandidatur se **dne 06.09.2012** sestane po **12.00 uri,** pregleda in preveri, ali so kandidature vložene v predpisanem roku ter ali posamezni kandidati izpolnjujejo predpisane pogoje za kandidiranje. Nepravočasne kandidature komisija z odločbo zavrže, neutemeljene zavrne, nepopolne pa da v dopolnitev.

Komisija za pregled kandidatur pripravi seznam kandidatov, ki imajo popolno kandidaturo, seznam kandidatov, ki imajo nepopolno kandidaturo in seznam kandidatov, ki imajo nepravočasno kandidaturo. Izdelane sezname ter vložene kandidature odstopi Komisiji za pritožbe.

V primeru, ko Komisija za pregled kandidatur ugotovi, da je posamezna kandidatura nepopolna ali kako drugače nepravilna, vendar pa je pravočasna, od kandidata zahteva dopolnitev vloge najkasneje **do 12.09.2012 do 12.00** **ure.** Komisija za pregled kandidatur v primeru izdaje zahteve za dopolnitev vloge le-to javno objavi na spletnih straneh Medicinske fakultete, kar se šteje za seznanitev kandidata za dopolnitev vloge.

**V.**

**(Ugovor kandidata in delo Komisije za pritožbe)**

V primerih, ko je Komisija za pregled kandidatur izdala odločbo, s katero je zavrgla ali zavrnila kandidaturo, se lahko vloži obrazložen ugovor zoper to odločbo, istočasno pa je tudi potrebno ustrezno dopolniti posamezno kandidaturo **do 12.09.2012 do 12.00 ure.**

Dekan Medicinske fakultete UM imenuje Komisijo za pritožbe, sestavljeno iz petih članov, od katerih mora biti en študent, lahko pa jih je več. Člani komisije za pregled kandidatur ne smejo biti člani komisije za pritožbe.

Študent, ki je vložil kandidaturo za nadomestnega člana Senata Medicinske fakultete UM, ne sme biti član Komisije za pritožbe.

Komisija za pritožbe se sestane, dne **12.09.2012 po 12.00 uri**.

V primeru, da je bila kandidatura vložena pravočasno in je ustrezno dopolnjena tako, da izpolnjuje predpisane pogoje, Komisija za pritožbe ugodi ugovoru in kandidata uvrsti na seznam popolnih kandidatur.

Kandidatura pa bo zavrnjena kot nepopolna, če ne bo dopolnjena, ali če bo sicer dopolnjena, vendar tudi potem ne ustreza predpisanim pogojem.

O vsakem ugovoru Komisija za pritožbe dokončno odloči. V primeru, da mu ugodi, o tem sprejme sklep. V primeru, da ugovoru ne ugodi, ga zavrne ali zavrže kandidaturo.

Komisija za pritožbe tudi po uradni dolžnosti preizkusi vloge, ki so nepopolne ali nepravočasne, čeprav ni vložen ugovor ali dopolnitev kandidature. O teh kandidaturah odloči z uradnim zaznamkom.

Komisija za pritožbe, dne **12.09.2012**  po pregledu ugovorov in dopolnitev opravi še naslednje:

* Potrdi seznam kandidatov za nadomestnega člana Senata Medicinske fakultete UM iz vrst študentov,
* določi z žrebom vrstni red kandidatov na glasovnici,
* izdela glasovnice,
* izdela obrazec zapisnika o poteku in rezultatih glasovanja in preda gradivo prodekanici za študentska vprašanja Medicinske fakultete UM.

**VI.**

**(Izvedba volitev)**

Nadomestne volitve za predstavnike študentov v Senat Medicinske fakultete se izvedejo **med 13.09.2012 in 21.09.2012** na seji Študentskega sveta Medicinske fakultete UM.

Predstavnika študenta v senat se voli z navadno večino glasov volilnih upravičencev. Izvoljen je tisti kandidat, ki je dobil na volitvah največ glasov (v primeru več kandidatov), oziroma večino glasov navzočih volilnih upravičencev (v primeru samo enega kandidata).

Volilni upravičenci so člani Študentskega sveta Medicinske fakultete UM. Za sam potek volitev na Študentskem svetu Medicinske fakultete UM se na seji imenuje tričlanska volilna komisija izmed članov Študentskega sveta Medicinske fakultete UM.

V primeru, da je več kandidatov dobilo enako število glasov, se v drugem krogu glasovanje med temi kandidati ponovi na isti seji. Na seji Študentskega sveta se izvede žrebanje kandidatov na glasovnici, izdelajo glasovnice in izvede volitve med kandidati, ki so dobili enako število glasov. Izvoljen je kandidat, ki je dobil največ glasov. Če se tudi v tem primeru zgodi, da je več kandidatov dobilo enako število glasov, se na seji Študentskega sveta izmed teh kandidatov izvede žrebanje.

**VII.**

**(Pravna sredstva)**

V postopkih, ki so določeni s tem sklepom, ima upravičena oseba, ki jo določa ta sklep o razpisu, pravico podati pisni ugovor Komisiji za pregled kandidatur.

V primeru, da Komisija za pregled kandidatur zavrže ali zavrne ugovor, ali ne odloči v predpisanem roku, ki je določen s tem sklepom (v slednjem primeru se šteje, da je Komisija za pregled kandidatur zavrnila ugovor), ima upravičena oseba pravico vložiti pritožbo, ki ne zadrži izvedbe postopka volitev, na Komisijo za pritožbe, vendar mora to storiti v rokih, ki so določeni s tem sklepom. Odločitev Komisije za pritožbe je dokončna.

**VIII.**

**(Javna objava sklepa)**

Ta sklep se javno objavi na oglasni deski Medicinske fakultete Univerze v Mariboru in spletnem portalu Medicinske fakultete Univerze v Mariboru ter stopi v veljavo takoj po objavi.

Za objavo sklepa so zadolžene strokovne službe Medicinske fakultete Univerze v Mariboru.

|  |  |  |
| --- | --- | --- |
|  |  | Dekan Medicinske fakultete UM  Prof dr. Ivan Krajnc, dr. med. |

**PRILOGE:**

* Izjava kandidata o pristopu h kandidaturi za nadomestnega člana Senata Medicinske fakultete Univerze v Mariboru.